Ole Vagn Christensen (S), 2008-06-12:
Nu var det jo interessant at overvære denne spørgerunde, som var før, hvor ministeren havde en lang række spørgsmål, som han stillede i forbindelse med det ændringsforslag, som var stillet af Socialdemokraterne.
Jeg synes, der var én ting, som ikke blev bemærket af ministeren, og som han ikke rejste et spørgsmål om, nemlig om ikke det her forslag også er udtryk for en omvendt innovationspolitik, fordi det lægger op til, at denne erhvervspolitik, som bliver i fremtiden, gør, at man - på grund af denne indskrænkning i forbindelse med reglerne - så er nødt til at flytte råvarerne andre steder hen, hvis ikke man kan skaffe beskæftigede til fiskeindustrien og til muslingeindustrien.
Jeg står her med Morsø Folkeblad, som heller ikke forstår ministerens handlinger eller mangel på samme.
Der står, at Venstre foreslår en fælles henvendelse til ministeren om det alvorlige i det område, nemlig Mors og Thy, hvor vi i forvejen oplever, at der bliver en masse ledige her inden for de nærmeste måneder.
Det, vi må konstatere med det forslag, som ministeren her gennemfører, ud fra ministerens egne bemærkninger, der er lagt frem i forbindelse med de spørgsmål, der har været rejst, er, at vi jo kan forvente, at der vil blive flere fuldtidsledige.
Ergo handler det her om, at man er i den situation, at man kan se frem til, at konsekvensen for arbejdsmarkedet i dette område er, at der bliver flere ledige med den beslutning, som her træffes.
Det er jo det, der er det alvorlige, nemlig at det er alle yderområderne i Danmark, man sådan set rammer med det her forslag.
Der er jo ikke tale om, at det var de spørgsmål, som ministeren lagde frem, det sådan set handlede om i forbindelse med behandlingen af det her forslag.
Jeg forstår udmærket, at man kan gå ind og så se på supplerende dagpenge, det har jeg selv været med til at gøre i 1990, og hvis man læser den beretning, vi skrev, så kan man også se, hvad det var for nogle tiltag, vi sådan set følte var nødvendige at lade det følge op med.
Jeg har stillet ministeren et direkte spørgsmål, et skriftligt spørgsmål, der hedder: Vil ministeren på grund af de truende skyer, som er i forbindelse med den stigende arbejdsløshed i netop yderområderne, være med til at forøge andelen af de muligheder, der er for uddannelse, og her ikke mindst voksenuddannelserne?
For vi er fuldstændig klar over, at det, det handler om, hvis yderområderne skal klare sig i fremtiden, er, at de så også skal have mulighed for at udvikle deres arbejdskraft.
Det er det, det hele sådan set handler om, og vi har forstået på alt det, der er blevet sagt, at det ikke er noget, ministeren overhovedet vil gå ind i.
Vil han tage et korps, som han vil sende rundt, og så sige: Hvad er det, I har af muligheder for, at I sådan set kan være med til at udvikle jer?
Eller vil han sidde på sin lille popo og så sige: Det her handler i og for sig ikke om, hvad jeg skal foretage mig, for det er jo noget, markedet må klare, og dermed må I, I, der bor i yderområderne, sejle jeres egen sø?
Det kan jeg selvfølgelig gå hjem og fortælle er det, jeg har fået ud af at rejse det forslag her, for de ville rejse det over for Folketinget.
Men den rigtige at rejse det over for er jo ministeren, og det er hermed gjort, nemlig at Morsø Folkeblads Venstrehenvendelse også er kommet til ministerens kendskab.
Nu glæder jeg mig til at høre: Hvad er det, ministeren vil gøre på det her område?